אלאן פארדיו

קריירה כשחקן

קריירה מוקדמת -
פארדיו החל את קריירת המשחק שלו כשחקן במשרה חלקית בקבוצות בליגה הלא מקצועית וויטלפה (Whyteleafe) ואפסום ואוול (Epsom & Ewell), זאת תוך כדי שהוא עובד כזגג. בשלב מסוים הוא ויתר על כדורגל לכשישה חודשים לטובת עבודה אחרת במזרח התיכון. הוא חזר לשחק כדורגל במדי קורינתיאן קאסואלס (Corinthian Casual), ולאחר מכן שיחק גם בדולוויץ המלט (Dulwich Hamlet) וביאוביל טאון (Yeovil Town). באותו זמן שיחק פארדיו בנבחרת החצי מקצוענית של אנגליה.
קריסטל פאלאס -
ב-1987 פארדיו עבר לשחק בקבוצת הליגה השנייה קריסטל פאלאס תמורת סכום העברה של 7,500 ליש"ט. ב-1989 הוא עלה עם פאלאס לליגה הראשונה לאחר ניצחון על בלקברן רוברס (Blackburn Rovers) בפלייאוף הליגה השנייה. ב-1990 הוא כבש שער מנצח במהלך הארכת זמן בחצי גמר הגביע האנגלי מול ליברפול (Liverpool). לאחר מכן הוא שיחק בשני משחקי הגמר (אז היה נהוג באנגליה שאם משחק הגמר הראשון לא מוכרע, משחקים משחק חוזר) שבסופם פאלאס הפסידו למנצ'סטר יונייטד (Manchester United).
פאלאס המשיכה להרשים בליגה הראשונה, ובשנת 1991-1990 פאלאס סיימו את העונה במקום השלישי בליגה הבכירה - המקום הגבוה ביותר בו הם היו אי פעם. כמו כן באותה שנה פאלאס זכו בגביע זנית'-דטה מערכות (Zenith Data Systems Cup), גביע שהיווה באותן שנים תחליף אנגלי לגביעים האירופים השונים. האנגלים נאלצו להקים מפעל זה מכיוון שקבוצות אנגליות לא הורשו להשתתף בגביעים האירופיים השונים, זאת בעקבות אסון הייזל שהתרחש ב-1985.

קריירה מאוחרת

פארדיו עבר לצ'רלטון את'לטיק ( Charlton Athletic) בנובמבר 1991, והיה מלך השערים של קבוצה זו בעונת 93-92 עם עשרה כיבושי שערים. ב-1995 פארדיו ערך ארבע הופעות בגביע האינטרטוטו האירופאי כשחקן מושאל בקבוצת טוטנהאם (Tottenham Hotspur ). פארדיו שיחק במדי הקבוצה במשחק בו טוטנהאם ספגה את התבוסה הקשה בתולדותיה - הפסד 8-0 לקלן הגרמנית. טוטנהאם שיחקו באותו משחק עם הרכב שמורכב ברובו משחקנים רזרביים ושחקנים מושאלים, ביניהם אלאן פארדיו. 
לאחר שסירב לשחק בהונג קונג, פארדיו עבר לבארנט (Barnet), ושימש כמאמן-שחקן תחת מנהל הקבוצה טרי בוליוונט (Terry Bullivant). כאשר בוליוונט עבר לרדינג ב-1997הוא לקח עמו את פארדיו כמאמן קבוצת הרזרבות.

קריירה בינלאומית

פארדיו לקח חלק בנבחרת החצי מקצוענית של אנגליה כאשר הוא שיחק בליגות הלא מקצועיות במדי דולוויץ המלט ויאוביל טאון.

רדינג

הפעם הראשונה שבה פארדיו שימש כמאמן ראשי הייתה במרץ 1998, אז הוא שימש כמאמן זמני לאחר עזיבתו של בוליוונט. המשחק הראשון שלו כמאמן היה נגד הודספילד טאון (Huddersfield Town) ב-21 במרץ 1998, משחק שבו הפסידה הקבוצה 2-0. אחרי מינויו של טומי בארנס לתפקיד מאמן רדינג, פארדיו נשאר במועדון ושימש כמאמן הקבוצה הרזרבית עד לסוף עונת 99-98, כאשר בסוף עונה זו הקבוצה הרזרבית של רדינג חדלה להתקיים. פארדיו מונה למאמן הקבוצה לאחר תקופה טובה בשנת 1999 שבה הוא שימש כמאמן זמני. בשנת 2001-2000 פארדיו קידם את הקבוצה מקבוצה שנאבקת נגד הירידה לליגה השלישית לקבוצת צמרת שהתמודדה על כרטיס העלייה לליגה הראשונה. רדינג הפסידה לוולסל (Walsall) בגמר פלייאוף העלייה של אותה שנה, אך בשנה שלאחר מכן רדינג השיגה כרטיס עלייה אוטומטית לליגה הראשונה. השנה הראשונה של פארדיו כמאמן בליגה הראשונה הייתה מרשימה למדי - הוא סיים בה במקום הרביעי. באותה תקופה פארדיו היה ידוע כאחד המאמנים המבטיחים ביותר.
ווסטהאם יונייטד-
בתחילת עונת 2004-2003 ווסטהאם ביקשו מרדינג רשות למנות את פארדיו כמאמנם. על אף שרדינג לא נתנו לכך אישור, פארדיו כפה את המהלך בכך שהוא פרש מתפקידו כמאמן רדינג. לבסוף שני הצדדים הגיעו לעמק השווה ואפשרו לפארדיו להפוך למאמן ווסטהאם.
בשנה הראשונה שלו בקבוצה הגיע פארדיו עם ווסטהאם לגמר פלייאוף הליגה השנייה, בו הוא הפסיד לקריסטל פאלאס, מועדון אשר מאוד מזוהה עם פארדיו נוכח התקופה הארוכה שהוא שיחק בו.
בשנת 2004-5 ווסטהאם הציגה כדורגל ברמה נמוכה ולא הרבתה לנצח. לבסוף ווסטהאם התחזקה ובסוף עונה זו העפילה לליגה הראשונה לאחר ניצחון על פרסטון נורת' אנד (Preston North En) בגמר הפלייאוף. פארדיו הוביל את ווסטהאם למקום התשיעי בפרמייר ליג בעונת 2005-06, אשר כללה בתוכה גם הופעה בגמר הגביע האנגלי מול ליברפול (Liverpool), בו ווסטהאם הפסידה בפנדלים. זה היה ההפסד השני של פארדיו בגמר הגביע האנגלי.
בשנת 2006-7, פארדיו ספג ביקורות רבות בעקבות רצף ההפסדים הגדול ביותר שהיה בשבעים שנותיו של המועדון, מצב אשר הוביל להדחה מגביע אופ"א כבר בסיבוב הראשון של הטורניר ולהפסד מביך לצ'סטרפילד (Chesterfield) בגביע הליגה. הבעלים החדש של ווסטהאם הביע את תמיכתו בפארדיו, אך ב-11 בדצמבר, לאחר תבוסה של 4-0 מול בולטון וונדררס (Bolton Wanderers), פארדיו פוטר.

צ'רלטון אתלטיק (Charlton Athletic)

כשבועיים לאחר פיטוריו מווסטהאם פארדיו מונה למאמן צ'רלטון אתלטיק בערב חג המולד 2006. מצב הקבוצה בעת הגעתו היה בכי רע - צ'רלטון הייתה במקום ה-19 מתוך 20 בפרמייר ליג, כאשר יחס השערים של הקבוצה עמד על 20- (מינוס עשרים), המאזן הגרוע בפרמייר ליג.
על אף שצ'רלטון השתפרה תחת עבודתו של פארדיו, הקבוצה ירדה לליגה השנייה, דבר שהוביל לירידת הליגה הראשונה של פארדיו הן כמאמן והן כשחקן.
רבים ציפו מצ'רלטון לעלות חזרה לליגה הראשונה בעקבות החתמתם של כמה שחקנים מובילים, אך צ'רלטון לא היוותה חלק ממאבקי הצמרת וסיימה במקום ה-11.
המיקום שבו סיימה בשנה החולפת העמיד את פארדיו בלחץ כבד בעת פתיחת עונת 2008-9. צ'רלטון התחילה את השנה בצורה טובה עם ניצחונות על קבוצות כמו רדינג וסוונזי, אך צ'רלטון נחלשה באופן משמעותי והייתה קרובה לתחתית הטבלה לאחר שמונה משחקים ללא ניצחון. לאחר הפסד ביתי מביש של 5-2 מול שפילד יונייטד (Sheffield United), מאות אוהדים נשארו לאחר המשחק כדי להביע מחאה נגד פארדיו, אשר קבוצתו הידרדרה בעקבות משחק זה לשלישייה האחרונה של הליגה. 
ב-22 בנובמבר 2008 פארדיו עזב את צ'רלטון בהחלטה משותפת שלו ושל הנהלת הקבוצה.

סאות'המפטון (Southampton)

פארדיו מונה כמאמן סאות'המפטון ב-17 ביולי 2009. עם הגעתו של הבעלים החדש, מרקוס ליבהר, הוא פיטר את המאמן הקודם, מארק ווט, על אף שהצליח להשאיר את ה"קדושים" בליגה, ומינה את פארדיו כמאמן. משחקו הראשון בקבוצה התרחש ב-8 באוגוסט והסתיים בתוצאת תיקו 1 מול מילוול (Millwall). פארדיו הביא שחקנים רבים לקבוצה, דבר שגרם לכך שלמרות עונש של הורדת 10 נקודות לקבוצה, היא עדיין הייתה במאבק על כרטיס לפלייאוף העלייה מהליגה השלישית (ליג 1) כאשר נשארו רק 2 משחקים עד לסיום העונה הסדירה.
פארדיו הוביל את סאות'המפטון לזכייה בגביע הליגות (גביע שבו משתתפות קבוצות מהליגה השלישית והליגה הרביעית, הלא הן ליג 1 וליג 2), בו הם ניצחו את קרלייל יונייטד 4-1 (Carlisle United). גביע זה היה התואר הראשון בו הקבוצה זכתה מאז 1976. חמישה חודשים לאחר מכן פארדיו שוחרר מהמועדון בעקבות ריב בינו ובין יושב ראש המועדון, ניקולה קורטזה.

ניוקאטסל יונייטד (Newcastle United)

ב-6 בדצמבר 2010, כריס הוג'ון פוטר מאימון ניוקאטסל יונייטד. יומיים לאחר מכן אלאן פארדיו מונה באופן רשמי למאמן הקבוצה, זאת על אף שבסקר שעסק בשאלה מי אמור להיות המאמן הבא, ואשר בו השתתפו כ-40,000 אוהדים, פארדיו זכה רק ל - 5.5% מהקולות.
במשחקו הראשון של פארדיו כמאמן ניוקאטסל, שנערך בסנט ג'יימס פארק ב-11 בדצמבר, ניוקאטסל ניצחה את ליברפול בתוצאה 3-1. במשחק הביתי הראשון לשנת 2011, פארדיו הביס 5-0 את ווסטהאם, המועדון בו הוא אימן בעבר. לעומת זאת זמן קצר לאחר מכן, ניוקאטסל ופארדיו סבלו מאחד ההפסדים המביכים בתולדות המועדון: הפסד 3-1 במשחק הגביע מול סטבנג' (Stevenage) מהליגה הרביעית.
עם זאת במהלך החודש שלאחר הפסד זה פארדיו הוביל את ניוקאטסל לאחד המשחקים הזכורים ביותר שלה בשנים האחרונות, אשר התרחש ב-5 בפברואר ובו היא סיימה בתיקו 4 מול ארסנל ( Arsenal ) לאחר משחק מרתק מותח, בו ניוקאטסל חזרה מפיגור של 4-0 במחצית. הקמבק שניוקאטסל עשו נחשב לאחד הקמבקים הגדולים ביותר בהיסטוריה של הפרמייר ליג. פארדיו הבטיח את הישארותה של ניוקאטסל בפרמיירליג לאחר ניצחון 2-1 על ברמינגהאם סיטי ב-7 במאי. ניוקאטסל סיימה באותה עונה במקום ה-12 בפרמיירליג.
בקיץ 2011 פארדיו החתים בקבוצה הרבה שחקנים דוברי צרפתית, כמו יוהאן קבאי ודמבה בה. בעונת 2011-12 פארדיו הוביל את ניוקאטסל לפתיחת העונה הטובה ביותר של ניוקאסל זה 17 שנים, כאשר ניוקאטסל נשארה בלתי מנוצחת במשך 11 משחקים בכל המסגרות. 
בינואר 2012 פארדיו הביא לקבוצה את החלוץ פפיס סיסה מקבוצת הבונדסליגה פרייבורג. סיסה היווה חלק משמעותי בניוקאטסל עד לסוף העונה וכבש 13 שערים ב-12 הופעות.
יומיים לפני המשחק האחרון של העונה פארדיו זכה בפרס מאמן השנה של הפרמיירליג, ובכך הפך למאמן הראשון שזכה בתואר זה כמאמן ניוקאטסל. הוא זכה בתואר זה משום שהוא עשה עם ניוקאטסל עונת שיא, בה הוא הוביל אותה למקום אשר מקנה לה השתתפות במסגרת אירופית. כמו כן הוא זכה גם בפרס מאמן השנה של ארגון המאמנים, מה שהפך אותו למאמן האנגלי הראשון והיחיד שזכה בשני תארים אישיים באותה עונת משחקים. ב-27 בספטמבר 2012, פארדיו חתם על הארכת חוזה עם המועדון.
במהלך חלון ההעברות של ינואר 2013 פארדיו רכש שחקנים רבים מהליגה הצרפתית, ביניהם שחקנים בינלאומיים כמו מוסא סיסוקו ומתייה דבושי, זאת בתקווה ששחקנים אלה יעזרו לניוקאטסל בהמשך עונה זו. השחקנים החדשים עזרו לפארדיו להוביל את ניוקאטסל לרבע הגמר האירופי הראשון שלה מזה 8 שנים, זאת לאחר ניצחון על הקבוצה הרוסית אנז'י מחצ'קלה. ב-14 באפריל 2013 ניוקאטסל ספגה הפסד ביתי של 3-0 בדרבי מול סנדרלנד, הפסד הדרבי הביתי הגבוה ביותר שלה מאז פברואר 1979.
בדצמבר 2013, פארדיו זכה בפרס מאמן החודש, זאת לאחר שהוביל את ניוקאטסל לארבעה ניצחונות מתוך ארבעה משחקי ליגה שנערכו בחודש זה. כמו כן בחודש שלאחר מכן הוא ניצח את מנצ'סטר יונייטד 1-0 באולד טראפורד. ניצחון זה היה הניצחון הראשון של ניוקאטסל באולד טראפורד זה 41 שנים.
מתחילת השנה האזרחית עד לסוף עונת 2013-14 ניוקאטסל התרסקה והפסידה ב-15 מתוך 21 המשחקים שנשארו עד לסיום עונה זו. אוהדי הקבוצה זעמו על הכושר של הקבוצה, וב-3 במאי, דווקא בזמן ניצחון 3-0 מול קארדיף סיטי, פארדיו והבעלים של המועדון ספגו קללות רבות מצד הקהל זועם. למרות ההתרסקות בעונת 2013-14 הבעלים של המועדון האמין בפארדיו והחליט לתת לו את ההזדמנות לבנות מחדש את סגל הקבוצה לקראת עונת 2014-15. בספטמבר 2014, כאשר הקבוצה הייתה בתחתית הטבלה, אוהדי ניוקאטסל אירגנו מחאה נגד פארדיו אשר דורשת לפטרו. למרות זאת פארדיו הוביל את ניוקאטסל ל-6 ניצחונות רצופים בכל המסגרות במהלך חודש נובמבר. רצף זה היה רצף של 6 הניצחונות השני אשר פארדיו הוביל אליו את ניוקאטסל. ב-6 בדצמבר 2014 קבוצתו של פארדיו קטעה את רצף המשחקים ללא הפסדים של צ'לסי כאשר היא ניצחה את צ'לסי 2-1 בסנט ג'יימס פארק. ב-12 בדצמבר 2014 פארדיו זכה בפרס מאמן החודש עבור חודש נובמבר.
ב-29 בדצמבר 2014, לאחר פיטוריו של ניל וורנוק מפאלאס, פארדיו קיבל אישור לדון עם קריסטל פאלאס בקשר לזמינות משרת המאמן.

קריסטל פאלאס

ב-2 בינואר 2015, פארדיו הוכרז כמאמן החדש של קריסטל פאלאס. יומיים לאחר מכן, במשחקו הראשון בתפקיד, פאלאס ניצחו 4-0 בחוץ את קבוצת דובר אתלטיק אשר בליגה המחוזית, זאת במסגרת הסיבוב השלישי של הגביע האנגלי. במשחק הליגה הראשון של פארדיו כמאמן פאלאס ניצחו בבית את טוטנהאם הוטספר בתוצאה 2-1. קריסטל פאלאס המשיכו בכושר הטוב תחת פארדיו. ההפסד הראשון שלו כמאמן היה ב-31 בינואר במשחק בית מול אברטון, בו פאלאס הפסידה 1-0. פארדיו הוביל את פאלאס למקום העשירי, המקום הגבוה ביותר שאליו פאלאס הגיע בעידן הפרמיירליג.
עונת 2015/2016 התחילה מצוין כאשר הקבוצה השיגה ניצחונות על ליברפול וצ'לסי, בסיום העונה הקבוצה סיימה במקום ה-14 והעפילה לגמר הגביע שבו הפסידה 2-1 למנצ'סטר יונייטד לאחר ההארכה. ב-22 בדצמבר 2016 פוטר מהקבוצה לאחר ניצחון אחד ב-11 משחקים.

ווסט ברומיץ' אלביון

ב-29 בנובמבר 2017 מונה פארדיו למאמן ווסט ברומיץ' אלביון. ב-2 באפריל 2018 עזב פארדיו את ווסט ברומיץ' כשהקבוצה מדורגת במקום האחרון בליגה.